กสิกร-ยูเนียนเพย์รับชำระเงินทางอินเทอร์เน็ต
กสิกรไทยยกระดับ อี-คอมเมิร์ชไทย ร่วมมือกับ “ยูเนี่ยนเพย์” รับชำระค่าสินค้าและบริการทางอินเทอร์เน็ตเป็นธนาคารแรก
23 ม.ค. 2556

กสิกรไทยยกระดับ อี-คอมเมิร์ชไทย ร่วมมือกับ “ยูเนียนเพย์” รับชำระค่าสินค้าและบริการทางอินเทอร์เน็ตเป็นธนาคารแรก
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย เปิดเผยว่า ธนาคารกสิกรไทยและยูเนียนเพย์ อินเตอร์เนชั่นแนล ซึ่งเป็นบริษัทผู้ให้บริการบัตรเครดิตและบัตรเดบิตยูเนียนเพย์ที่มียอดผู้ถือบัตรมากที่สุดในโลกจากประเทศจีน ได้ลงนามความร่วมมือในการเชื่อมระบบชำระเงินระหว่างกัน เพื่ออำนวยความสะดวกให้นักท่องเที่ยวและคนจีนที่อยู่ในประเทศไทยในการทำธุรกรรมทางการเงินต่าง ๆ มากยิ่งขึ้น โดยจะเริ่มจากการให้บริการรับชำระค่าสินค้าและบริการทางอินเทอร์เน็ต (K-Payment Gateway) ได้เป็นธนาคารแรกในประเทศไทย ซึ่งในระยะแรกจะสามารถรองรับบริการรับบัตรเครดิตและบัตรเดบิตยูเนียนเพย์ ที่ออกโดยธนาคารและสถาบันการเงินในประเทศจีน ในอนาคตจะขยายการรับบัตรที่ออกโดยธนาคารและสถาบันการเงินทั่วโลกต่อไป 
ปัจจุบัน ยูเนียนเพย์มีจำนวนผู้ถือบัตรมากที่สุดในโลกประมาณ 3,230 ล้านใบ เฉพาะในเอเชียแปซิฟิกมีมากกว่า 2,800 ล้านใบ มีร้านค้ารับบัตรกว่า 5.65 ล้านแห่ง มีเครื่องเอทีเอ็มรองรับมากกว่า 1.37 ล้านเครื่องใน 107 ประเทศ สำหรับในประเทศไทยมีการใช้บัตรยูเนียนเพย์ในการชำระค่าสินค้าและบริการในปี 2555 ประมาณ 34,500  ล้านบาท โดยผ่านเครื่องอีดีซีของธนาคารกสิกรไทยประมาณ 7,700 ล้านบาท เติบโตถึง 80% และเป็นการถอนเงินสดจากเครื่องเอทีเอ็มของธนาคารกสิกรไทยประมาณ 1,560 ล้านบาท เติบโตเฉลี่ยกว่า 38%
การลงนามในสัญญาในการพัฒนาระบบกับยูเนียนเพย์ในครั้งนี้ จะช่วยให้ร้านค้าที่ใช้ระบบ K-Payment Gateway ให้สามารถรับบัตรเครดิตและเดบิตยูเนียนเพย์เพิ่มขึ้น ซึ่งจะเป็นการสนับสนุนธุรกิจ อี-คอมเมิร์ชในประเทศไทยให้เพิ่มยอดขาย ตลอดจนสร้างโอกาสต่อยอดทางธุรกิจออนไลน์เพิ่มขึ้น เนื่องจากปัจจุบันคนจีน เป็นนักท่องเที่ยวที่เข้ามาท่องเที่ยวในประเทศไทยมากเป็นอันดับหนึ่ง มากกว่านักท่องเที่ยวจากมาเลเซีย โดยในปี 2555 มีนักท่องเที่ยวจีนเข้ามาเที่ยวในประเทศไทยมากกว่า 2.8 ล้านคน เพิ่มจากปีก่อนหน้าประมาณ 62% คาดว่าในปี 2556 เพิ่มขึ้นเป็น 3.3 ล้านคน ซึ่งธนาคารตั้งเป้าจะพัฒนาบริการต่าง ๆ เพื่อรองรับความต้องการของลูกค้าจีน เพื่อเพิ่มโอกาสในการขายสินค้าและบริการให้กับร้านค้ารับบัตรให้มากยิ่งขึ้นต่อไป รวมทั้งจะออกบัตรยูเนียนเพย์สำหรับผู้ถือบัตรชาวไทยด้วย
สำหรับบริการรับชำระค่าสินค้าและบริการทางอินเทอร์เน็ตกสิกรไทย (K-Payment Gateway) สามารถรองรับบัตรเครดิตและบัตรเดบิตจากทั่วโลกมากกว่า 36 สกุลเงิน มียอดรับบัตรผ่านระบบในปี 2555 กว่า 45,000 ล้านบาท เป็นผู้นำอันดับ 1 มีส่วนแบ่งการตลาดในประเทศมากกว่า 70% โดยธนาคารกสิกรไทย คาดว่าความร่วมมือและการพัฒนาระบบในครั้งนี้ จะเป็นส่วนหนึ่งในการเพิ่มยอดการรับบัตรผ่านระบบชำระเงินในปีนี้ให้โตได้ไม่น้อยกว่า 30% หรือเพิ่มเป็นประมาณ 60,000 ล้านบาท